મિડ-ડે કપની સાતમી સીઝનની આ ફાઇનલમાં હંમેશની જેમ ૧૦-૧૦ ઓવરની બે ઇનિંગ્સ રમાઈ હતી. વાગડ વીસા ઓસવાળ જૈને ટૉસ જીતીને ફીલ્ડિંગ લઈને હાલાઈ લોહાણાને પ્રથમ બૅટિંગ કરવાનું આમંત્રણ આપ્યું હતું. પ્રથમ બૅટિંગ કરીને વિસ્ફોટક શરૂઆત કરવા માટે જાણીતી હાલાઈ લોહાણાની શરૂઆત એકંદરે સારી રહી હતી. હાલાઈ લોહાણાની ફટકેબાજ જોડી મેહુલ ગોકાણી (૪૯) અને પવન લાખાણી (૧૮)એ પહેલી ત્રણ ઓવરમાં ૨૮ રન કરી નાખ્યા હતા, પરંતુ ચોથી ઓવરમાં મયૂર ગાલાના બૉલમાં પવન લાખાણી ક્લીન બોલ્ડ થયો હતો. ત્યાર બાદ ત્રીજા ક્રમે પ્રશાંત કારિયા (૨૯) મેહુલ ગોકાણીનો સાથ આપવા આવ્યો હતો અને પોતાની જવાબદારી નિભાવી હતી. આ જોડીએ શાનદાર ફટકાબાજી કરી હતી. બીજી વિકેટ માટે ૯૫ રનની પાર્ટરનશિપ કરીને ટીમનો સ્કોર ૧૦૦ની પાર કરવામાં તેમણે મહત્વનું યોગદાન આપ્યું હતું. ૭ ઓવરના અંતે હાલાઈ લોહાણાનો સ્કોર ૬૧ પર પહોંચ્યો હતો ત્યારે પિચ પર મોજૂદ સ્ટાર બૅટ્સમૅન મેહુલ ગોકાણીએ ૮મી ઓવરના પહેલા બે અને છેલ્લા બે બૉલમાં એમ કુલ ૪ સિક્સર ફટકારીને ૫૪ રનનો વધારો એકમાત્ર આ ઓવરમાં કરીને ટીમનો સ્કોર ૧૦૦ને પાર કરી દીધો. ૯મી અને ૧૦મી ઓવરમાં અનુક્રમે પ્રશાંત કારિયા અને મેહુલ ગોકાણી આઉટ થયા હતા. ૧૦મી ઓવરના છેલ્લા બે બૉલમાં ચોથા ક્રમે આવેલા તેજસ કાનાણીએ બે સિક્સર ફટકારી હતી. આમ હાલાઈ લોહાણાએ છેલ્લી ત્રણ ઓવરમાં કુલ ૯૬ રન ફટકારી સ્કોર ૧૦ ઓવરના અંતે ૧૫૭ પર પહોંચાડી દઈને જીતનો જુસ્સો જણાવી દીધો હતો.